Paġna IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea u, b'mod partikolari l-Artikolu 192(1) tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġislattiv intbagħat lill-parlamenti nazzjonali, Ir-riżorsi tal-ilma tal-Unjoni qed ikunu dejjem iktar taħt pressjoni, li qed iwassal għall-iskarsezza tal-ilma u għad-deterjorament tal-kwalità tal-ilma. B'mod partikolari, it-tibdil fil-klima, ix-xejriet tat-temp imprevedibbli u n-nixfa qed jikkontribwixxu b'mod sinifikanti għall-pressjoni fuq id-disponibbiltà tal-ilma ħelu li qed jinħoloq mill-iżvilupp urban u l-agrikoltura. Il-komunikazzjoni tal-Kummissjoni tal-14 ta' Novembru 2012"Blueprint għas-Salvagwardja tar-Riżorsi tal-Ilma tal-Ewropa" tindika l-ħtieġa li jinħoloq strument biex jiġu regolati standards fil-livell tal-Unjoni għall-użu mill-ġdid tal-ilma, sabiex jiġu eliminati l-ostakli għal użu mifrux ta' tali għażla alternattiva għall-provvista tal-ilma, jiġifieri waħda li tista' tgħin tnaqqas l-iskarsezza tal-ilma u tnaqqas il-vulnerabbiltà tas-sistemi tal-provvista. Il-komunikazzjoni tal-Kummissjoni tat-18 ta' Lulju 2007"Li tindirizza l-isfida tal-iskarsezza tal-ilma u l-perijodi ta' nixfa fl-Unjoni Ewropea" tistabbilixxi l-ġerarkija ta' miżuri li l-Istati Membri jenħtieġ li jqisu fil-ġestjoni tal-iskarsezza tal-ilma u l-perijodi ta' nixfa. Din issostni li r-reġjuni fejn ġew implimentati l-miżuri preventivi kollha skont il-ġerarkija tal-ilma u fejn id-domanda tal-ilma tibqa' madankollu teċċedi d-disponibbiltà, infrastruttura ta' provvista tal-ilma addizzjonali tista' f'ċerti ċirkostanzi u meta titqies id-dimensjoni kost-benefiċċji, isservi bħala approċċ alternattiv għall-mitigazzjoni tal-impatti ta' nixfa kbira. Fil-komunikazzjoni tagħha tat-2 ta' Diċembru 2015"L-għeluq taċ-ċirku - Pjan ta' azzjoni tal-UE għal Ekonomija Ċirkolari", il-Kummissjoni impenjat ruħha li tieħu sensiela ta' azzjonijiet biex tippromwovi l-użu mill-ġdid tal-ilma mormi trattat, inkluż l-iżvilupp ta' proposta leġislattiva dwar ir-rekwiżiti minimi għall-użu mill-ġdid tal-ilma. Il-Kummissjoni jenħtieġ li taġġorna l-pjan ta' azzjoni tagħha u żżomm il-qasam tar-riżorsi tal-ilma bħala wieħed ta' prijorità li fih għandha tintervjeni. L-għan ta' dan ir-Regolament huwa li jiffaċilita l-użu mill-ġdid tal-ilma kull meta jkun xieraq u kost-effiċjenti, u b'hekk jinħoloq qafas ta' abilitazzjoni għal dawk l-Istati Membri li jixtiequ jew jeħtieġu li jipprattikaw l-użu mill-ġdid tal-ilma. L-użu mill-ġdid tal-ilma huwa opzjoni promettenti għal ħafna Stati Membri, iżda attwalment għadd żgħir biss minnhom jipprattikaw l-użu mill-ġdid tal-ilma u adottaw leġislazzjoni jew standards nazzjonali f'dak ir-rigward. Dan ir-Regolament jenħtieġ li jkun flessibbli biżżejjed biex jippermetti l-kontinwazzjoni tal-prattika tal-użu mill-ġdid tal-ilma u fl-istess ħin jiżgura li jkun possibbli li Stati Membri oħra japplikaw dawk ir-regoli meta jiddeċiedu li jintroduċu din il-prattika fi stadju aktar tard. Jenħtieġ li kwalunkwe deċiżjoni li ma jiġix ipprattikat l-użu mill-ġdid tal-ilma tkun debitament ġustifikata skont il-kriterji stipulati f'dan ir-Regolament u tiġi riveduta regolarment. Id-Direttiva 2000/60/KE tipprovdi lill-Istati Membri bil-flessibbiltà neċessarja biex jinkludu miżuri supplementari fil-programmi ta' miżuri li jadottaw biex jappoġġaw l-isforzi tagħhom biex jiksbu l-objettivi ta' kwalità tal-ilma stabbiliti b'dik id-Direttiva. Il-lista mhux esklużiva ta' miżuri supplimentari previsti fil-Parti B tal-Anness VI għad-Direttiva 2000/60/KE tinkludi, fost l-oħrajn, miżuri għall-użu mill-ġdid tal-ilma. F'dan il-kuntest u f'konformità ma' ġerarkija ta' miżuri li jistgħu jitqiesu mill-Istati Membri fil-ġestjoni tal-iskarsezza tal-ilma u l-perijodi ta' nixfa u li tinkoraġġixxi miżuri għall-iffrankar tal-ilma u tagħti prijorità baxxa lill-politika dwar l-ipprezzar tal-ilma u soluzzjonijiet alternattivi, u b'kont meħud tad-dimensjoni kost-benefiċċji, ir-rekwiżiti minimi għall-użu mill-ġdid tal-ilma, kif stabbiliti b'dan ir-Regolament, jenħtieġ li jkunu applikabbli kull meta ilma mormi urban trattat minn impjanti tat-trattament tal-ilma mormi urban jiġi użat mill-ġdid, f'konformità mad-Direttiva 91/271/KEE għat-tisqija agrikola. L-użu mill-ġdid tal-ilma mormi trattat b'mod xieraq, pereżempju mill-impjanti tat-trattament tal-ilma mormi urban, jitqies li għandu impatt ambjentali iktar baxx minn metodi ta' provvista tal-ilma alternattivi oħra, bħat-trasferimenti jew id-desalinazzjoni tal-ilma. Madanakollu, dan l-użu mill-ġdid tal-ilma, li jista' jnaqqas il-ħela tal-ilma u jiffranka l-ilma, huwa prattikat biss b'mod limitat ħafna fl-Unjoni. Dan jidher li hu parzjalment dovut għall-ispiża sinifikanti tas-sistemi tal-użu mill-ġdid tal-ilma mormi u n-nuqqas ta' standards ambjentali u tas-saħħa komuni fl-Unjoni għall-użu mill-ġdid tal-ilma u, b'mod partikolari fir-rigward tal-prodotti agrikoli, dovut għar-riskji potenzjali għas-saħħa u ambjentali u l-ostakli potenzjali għall-moviment liberu ta' tali prodotti li ġew imsoqqija bl-ilma reklamat. L-istandards tas-saħħa marbuta mal-iġjene alimentari għall-prodotti agrikoli msoqqija bl-ilma reklamat jistgħu jinkisbu biss jekk ir-rekwiżiti tal-kwalità għall-ilma reklamat maħsub għat-tisqija agrikola ma jkunux ivarjaw b'mod sinifikanti bejn l-Istati Membri. L-armonizzazzjoni tar-rekwiżiti ser tikkontribwixxi wkoll għall-funzjonament effiċjenti tas-suq intern fir-rigward ta' dawn il-prodotti. Għaldaqstant, huwa xieraq li jiġu introdotti livelli minimi ta' armonizzazzjoni billi jiġu stabbiliti rekwiżiti minimi għall-kwalità u l-monitoraġġ tal-ilma. Dawk ir-rekwiżiti minimi jenħtieġ li jkollhom parametri minimi għall-ilma reklamat li jkunu bbażati fuq ir-rapporti tekniċi taċ-Ċentru Konġunt tar-Riċerka tal-Kummissjoni u jirriflettu l-istandards internazzjonali dwar l-użu mill-ġdid tal-ilma, u rekwiżiti tal-kwalità addizzjonali jew iktar stretti imposti, jekk meħtieġ, mill-awtoritajiet kompetenti flimkien ma' kwalunkwe miżura preventiva rilevanti. L-użu mill-ġdid tal-ilma għat-tisqija agrikola jista' jikkontribwixxi wkoll għall-promozzjoni tal-ekonomija ċirkolari billi nutrijenti jiġu rkuprati mill-ilma reklamat u applikati għall-għelejjel, permezz ta' tekniki ta' fertigazzjoni. B'hekk, l-użu mill-ġdid tal-ilma jista' potenzjalment inaqqas il-ħtieġa għall-applikazzjonijiet supplimentari ta' fertilizzant minerali. Jenħtieġ li l-utenti aħħarin jiġu infurmati dwar il-kontenut tan-nutrijenti tal-ilma reklamat. L-użu mill-ġdid tal-ilma jista' jikkontribwixxi għall-irkupru tan-nutrijenti li jinsabu fl-ilma mormi urban trattat, u l-użu tal-ilma reklamat għal skopijiet ta' tisqija fil-qasam agrikolu jew forestali jista' jkun mod biex in-nutrijenti, bħal pereżempju n-nitroġenu, il-fosforu u l-potassju, jingħataw lura liċ-ċikli bijoġeokimiċi naturali. L-investiment kbir meħtieġ għat-titjib tal-impjanti tat-trattament tal-ilma mormi urban u n-nuqqas ta' inċentivi finanzjarji għall-prattika tal-użu mill-ġdid tal-ilma fl-agrikoltura ġew identifikati bħala fost ir-raġunijiet għall-użu baxx tal-użu mill-ġdid tal-ilma fl-Unjoni. Jenħtieġ li jkun possibbli li dawk il-kwistjonijiet jiġu indirizzati bil-promozzjoni ta' skemi innovattivi u inċentivi ekonomiċi sabiex jiġu kkunsidrati b'mod xieraq l-ispejjeż u l-benefiċċji soċjoekonomiċi u ambjentali tal-użu mill-ġdid tal-ilma. Il-konformità mar-rekwiżiti minimi għall-użu mill-ġdid tal-ilma tenħtieġ li tkun konsistenti mal-politika tal-Unjoni dwar l-ilma u tikkontribwixxi għall-kisba tal-Għanijiet tal-Iżvilupp Sostenibbli tal-Aġenda 2030 tan-Nazzjonijiet Uniti għall-Iżvilupp Sostenibbli, b'mod partikolari l-Għan 6, biex jiġu żgurati d-disponibbiltà u l-ġestjoni sostenibbli tal-ilma u s-sanità għal kulħadd, kif ukoll iż-żieda sostanzjali fir-riċiklaġġ tal-ilma u l-użu mill-ġdid sikur tal-ilma globalment bil-ħsieb li jingħata kontribut għall-kisba tal-Għan ta' Żvilupp Sostenibbli Nru 12 tan-Nazzjonijiet Uniti dwar il-konsum u l-produzzjoni sostenibbli. Barra minn hekk, jenħtieġ li dan ir-Regolament ikollu l-għan li jiżgura l-applikazzjoni tal-Artikolu 37 tal-Karta tad-Drittijiet Fundamentali tal-Unjoni Ewropea dwar il-protezzjoni tal-ambjent. F'xi każijiet, l-operaturi tal-faċilitajiet tar-reklamazzjoni għadhom jittrasportaw u jaħżnu l-ilma reklamat lil hinn mill-iżbokk tal-faċilità tar-reklamazzjoni, qabel ma jfornuh lill-atturi sussegwenti fil-katina, bħall-operatur tad-distribuzzjoni tal-ilma reklamat, l-operatur tal-ħażna tal-ilma reklamat jew l-utent aħħari. Jeħtieġ li jiġi ddefinit il-punt tal-konformità sabiex jiġi ċċarat fejn tieqaf ir-responsabbiltà tal-operatur tal-faċilità tar-reklamazzjoni u fejn tibda r-responsabbiltà tal-attur sussegwenti fil-katina. Il-ġestjoni tar-riskju jenħtieġ li tinvolvi l-identifikazzjoni u l-ġestjoni tar-riskji b'mod proattiv, u jenħtieġ li tinkorpora l-kunċett tal-produzzjoni ta' ilma reklamat ta' kwalità speċifika hekk kif meħtieġa għal użi partikolari. Jenħtieġ li l-valutazzjoni tar-riskju tkun ibbażata fuq l-elementi ewlenin tal-ġestjoni tar-riskju u jenħtieġ li jiġi identifikat kwalunkwe rekwiżit addizzjonali għall-kwalità tal-ilma neċessarju biex tiġi suffiċjentement żgurata il-protezzjoni tal-ambjent u tas-saħħa tal-bniedem u tal-annimali. Għal dak il-għan, il-pjanijiet ta' ġestjoni tar-riskju tal-użu mill-ġdid tal-ilma jenħtieġ li jiżguraw li l-ilma reklamat jintuża u jiġi ġestit b'mod sikur u li ma jkunx hemm riskji għall-ambjent jew għas-saħħa tal-bniedem jew tal-annimali. Sabiex jiġu żviluppati tali pjanijiet ta' ġestjoni tar-riskju, jistgħu jintużaw gwidi jew standards internazzjonali eżistenti bħal-Linji gwida ISO 20426:2018 għall-valutazzjoni tar-riskji għas-saħħa u l-ġestjoni għall-użu mill-ġdid tal-ilma mhux tajjeb għax-xorb, il-Linji gwida ISO 16075:2015 dwar l-użu tal-ilma mormi trattat għal proġetti ta' tisqija jew il-linji gwida tal-Organizzazzjoni Dinjija tas-Saħħa (WHO). Jenħtieġ li l-kooperazzjoni u l-interazzjoni bejn id-diversi partijiet involuti fil-proċess tar-reklamazzjoni tal-ilma jkunu prekondizzjoni għat-twaqqif ta' proċeduri ta' trattament tar-reklamazzjoni skont ir-rekwiżiti għal użi speċifiċi, u sabiex tiġi ppjanata l-provvista tal-ilma reklamat skont id-domanda mill-utenti aħħarin. Sabiex jitħarsu b'mod effikaċi l-ambjent u s-saħħa tal-bniedem u tal-annimali, jenħtieġ li l-operaturi tal-faċilitajiet tar-reklamazzjoni jkollhom ir-responsabbiltà primarja għall-kwalità tal-ilma reklamat fil-punt ta' konformità. Għall-finijiet ta' konformità mar-rekwiżiti minimi stipulati skont dan ir-Regolament u ma' kwalunkwe kundizzjoni addizzjonali stabbiliti mill-awtorità kompetenti, l-operaturi tal-faċilitajiet tar-reklamazzjoni jenħtieġ li jimmonitorjaw il-kwalità tal-ilma reklamat. Għaldaqstant, jixraq li jiġu stabbiliti r-rekwiżiti minimi għall-monitoraġġ li jikkonsistu fil-frekwenza ta' monitoraġġ tar-rutina, u l-iskedar u l-miri ta' prestazzjoni għall-monitoraġġ tal-validazzjoni. Uħud mir-rekwiżiti għall-monitoraġġ ta' rutina huma previsti fid-Direttiva 91/271/KEE. Dan ir-Regolament jenħtieġ li jkopri ilma reklamat li huwa miksub minn ilma mormi li jkun inġabar f'sistemi ta' ġbir, li jkun ġie ttrattat f'impjanti tat-trattament tal-ilma mormi urban skont id-Direttiva 91/271/KEE u li jiġi ulterjorment trattament, jew fl-impjant tat-trattament tal-ilma mormi urban jew f'faċilità tar-reklamazzjoni, sabiex jissodisfa l-parametri stabbiliti fl-Anness I għal dan ir-Regolament. Skont id-Direttiva 91/271/KEE, l-agglomerazzjonijiet b'ekwivalenza ta' popolazzjoni (e.p.) ta' inqas minn 2 000 ma għandhomx għalfejn jiġu pprovduti b'sistema ta' ġbir. Madankollu, l-ilma mormi urban minn agglomerazzjonijiet ta' inqas minn 2 000 e.p. li jidħol f'sistema ta' ġbir jenħtieġ li jkun soġġett għal trattament xieraq qabel ma dan jintrema fl-ilma ħelu jew fl-estwarji, skont id-Direttiva 91/271/KEE. F'dak il-kuntest, l-ilma mormi minn agglomerazzjonijiet ta' inqas minn 2 000 p.e. jenħtieġ li jaqa' taħt il-kamp ta' applikazzjoni ta' dan ir-Regolament biss meta jidħol f'sistema ta' ġbir u huwa soġġett għal trattament f'impjant ta' trattament tal-ilma mormi urban. B'mod simili, dan ir-Regolament jenħtieġ li ma jikkonċernax l-iskart industrijali bijodegradabbli minn impjanti li jappartjenu għas-setturi industrijali elenkati fl-Anness III għad-Direttiva 91/271/KEE, sakemm l-ilma mormi minn dawk l-impjanti ma jidħolx f'sistema ta' ġbir u jkun soġġett għal trattament f'impjant tat-trattament tal-ilma mormi urban. L-użu mill-ġdid tal-ilma mormi urban trattat għal tisqija agrikola huwa azzjoni mmexxija mis-suq, ibbażata fuq id-domandi u l-ħtiġijiet tas-settur agrikolu, b'mod partikolari f'ċerti Stati Membri li jiffaċċaw nuqqas ta' riżorsi tal-ilma. L-operaturi tal-faċilitajiet tar-reklamazzjoni u l-utenti aħħarin jenħtieġ li jikkooperaw biex jiżguraw li l-ilma reklamat prodott skont ir-rekwiżiti minimi ta' kwalità stabbiliti b'dan ir-Regolament jissodisfa l-ħtiġijiet tal-utenti aħħarin fir-rigward tal-kategoriji ta' għelejjel. F'każijiet fejn il-klassijiet tal-kwalità tal-ilma prodotti mill-operaturi tal-faċilitajiet tar-reklamazzjoni ma jkunux kompatibbli mal-kategorija tal-għelejjel u l-metodu tat-tisqija diġà fis-seħħ fiż-żona moqdija, pereżempju f'sistema ta' provvista kollettiva, ir-rekwiżiti tal-kwalità tal-ilma jistgħu jintlaħqu bl-użu, fi stadju sussegwenti, ta' diversi opzjonijiet waħedhom ta' trattament tal-ilma jew flimkien ma' opzjonijiet li ma jinkludux trattament għall-ilma reklamat, skont l-approċċ ta' diversi ostakli. Sabiex jiġi żgurat l-aħjar użu mill-ġdid tar-riżorsi tal-ilma mormi urban, jenħtieġ li l-utenti aħħarin jitħarrġu biex jiġi żgurat li huma jużaw ilma reklamat tal-klassi ta' kwalità adatta. Fejn id-destinazzjoni ta' tip ta' għalla speċifika mhix magħrufa jew fejn għandha destinazzjonijiet multipli, jenħtieġ li jintuża ilma reklamat tal-għola klassi ta' kwalità, sakemm ma jiġux applikati ostakli xierqa li jippermettu li tinkiseb il-kwalità meħtieġa. Huwa neċessarju li jiġi żgurat li l-użu tal-ilma reklamat huwa sikur, sabiex b'hekk jitħeġġeġ l-użu mill-ġdid tal-ilma fil-livell tal-Unjoni u tissaħħaħ il-kunfidenza tal-pubbliku fih. Għalhekk, il-produzzjoni u l-provvista ta' ilma reklamat għat-tisqija agrikola jenħtieġ li jiġu permessi biss abbażi ta' permess, maħruġ mill-awtoritajiet kompetenti tal-Istati Membri. Sabiex jiġu żgurati approċċ armonizzat fil-livell tal-Unjoni, it-traċċabilità tal-ilma reklamat u t-trasparenza, jenħtieġ li jiġu stipulati r-regoli sostantivi għal tali permessi fil-livell tal-Unjoni. Madankollu, id-dettalji tal-proċeduri għall-għoti ta' permessi, bħall-ħatra tal-awtoritajiet kompetenti u l-iskadenzi, jenħtieġ li jiġu determinati mill-Istati Membri. Jenħtieġ li l-Istati Membri jkunu jistgħu japplikaw il-proċeduri eżistenti għall-għoti tal-permessi li jenħtieġ li jiġu adattati biex iqisu r-rekwiżiti introdotti minn dan ir-Regolament. Meta jaħtru lill-partijiet responsabbli għat-tfassil tal-pjan ta' ġestjoni tar-riskju għall-użu mill-ġdid tal-ilma u l-awtorità kompetenti għall-għoti tal-permess għall-produzzjoni u l-provvista tal-ilma reklamat, l-Istati Membri jenħtieġ li jiżguraw li ma jkun hemm ebda konflitt ta' interessi. Jekk ikunu meħtieġa operatur tad-distribuzzjoni tal-ilma reklamat u operatur tal-ħażna tal-ilma reklamat, jenħtieġ li jkun possibbli li tali operaturi jkunu meħtieġa li jkollhom permess. Jekk jiġu ssodisfati r-rekwiżiti kollha għall-permess, l-awtorità kompetenti fl-Istat Membru jenħtieġ li tagħti permess li jkun fih il-kundizzjonijiet u l-miżuri kollha neċessarji stabbiliti fil-pjan ta' ġestjoni tar-riskju għall-użu mill-ġdid tal-ilma. Għall-finijiet ta' dan ir-Regolament, jenħtieġ li jkun possibbli li l-operazzjonijiet ta' trattament u l-operazzjonijiet tar-reklamazzjoni tal-ilma mormi urban iseħħu fl-istess post fiżiku, bl-użu tal-istess faċilità jew faċilitajiet differenti u separati. Barra minn hekk, jenħtieġ li jkun possibbli li l-istess attur ikun kemm l-operatur tal-impjant tat-trattament kif ukoll l-operatur tal-faċilità tar-reklamazzjoni. Jenħtieġ li l-awtoritajiet kompetenti jivverifikaw il-konformità tal-ilma reklamat mal-kondizzjonijiet stabbiliti fil-permess rilevanti. F'każijiet ta' nuqqas ta' konformità, jenħtieġ li dawk l-awtoritajiet jesiġu li l-partijiet responsabbli jieħdu l-miżuri neċessarji biex jiġi żgurat li l-ilma reklamat ikun konformi. Il-provvista tal-ilma reklamat jenħtieġ li tiġi sospiża fejn in-nonkonformità tikkawża riskju sinifikanti għall-ambjent jew għas-saħħa tal-bniedem jew tal-annimali. Id-dispożizzjonijiet ta' dan ir-Regolament huma maħsuba li jkunu komplementari għar-rekwiżiti ta' leġislazzjoni oħra tal-Unjoni, b'mod partikolari fir-rigward tar-riskji possibbli għas-saħħa u għall-ambjent. Ir-Regolament (KE) Nru 852/2004 jistabbilixxi r-regoli ġenerali għall-operaturi fin-negozju tal-ikel u jkopri l-produzzjoni, l-ipproċessar, id-distribuzzjoni u t-tqegħid fis-suq tal-ikel maħsub għall-konsum mill-bniedem. Dak ir-Regolament jindirizza l-kwalità tas-saħħa tal-ikel u wieħed mill-prinċipji ewlenin tiegħu hu li r-responsabbiltà ewlenija għas-sigurtà tal-ikel tinġarr mill-operatur fin-negozju tal-. Dak ir-Regolament huwa wkoll appoġġat minn gwida dettaljata. F'dan ir-rigward, l-avviż tal-Kummissjoni dwar dokument ta' gwida dwar kif għandhom jiġu indirizzati r-riskji mikrobijoloġiċi fil-frott u l-ħaxix frisk fil-produzzjoni primarja permezz ta' iġjene tajba huwa ta' rilevanza partikolari. Ir-rekwiżiti minimi għall-ilma reklamat stipulati f'dan ir-Regolament ma jipprekludux lill-operaturi fin-negozju tal-ikel milli jiksbu l-kwalità tal-ilma meħtieġa biex tikkonforma mar-Regolament (KE) Nru 852/2004 billi, fi stadju sussegwenti, jużaw diversi għażliet għat-trattament tal-ilma individwalment jew flimkien ma' għażliet oħra li ma jittrattawx l-ilma. Hemm potenzjal kbir għar-riċiklaġġ u għall-użu mill-ġdid tal-ilma mormi trattat. Bil-ħsieb li jiġi promoss u inkoraġġut l-użu mill-ġdid tal-ilma, jenħtieġ li l-indikazzjoni ta' użi speċifiċi f'dan ir-Regolament ma tipprekludix lill-Istati Membri milli jippermettu l-użu ta' ilma reklamat għal skopijiet oħra, inkluż għal skopijiet industrijali, ambjentali u ta' servizzi ta' konvenjenza, kif meqjus neċessarju fid-dawl taċ-ċirkostanzi u l-ħtiġijiet nazzjonali dment li jiġi żgurat livell għoli ta' protezzjoni tal-ambjent u tas-saħħa tal-bniedem u tal-annimali. Jenħtieġ li l-awtoritajiet kompetenti jikkooperaw ma' awtoritajiet rilevanti oħra permezz tal-iskambju ta' informazzjoni, sabiex tiġi żgurata l-konformità mar-rekwiżiti rilevanti tal-Unjoni u dawk nazzjonali. Sabiex tiżdied il-fiduċja fl-użu mill-ġdid tal-ilma, jenħtieġ li tingħata informazzjoni lill-pubbliku. Id-disponibbiltà ta' informazzjoni ċara, komprensiva u aġġornata dwar l-użu mill-ġdid tal-ilma tippermetti żieda fit-trasparenza u t-traċċabilità, u tista' tkun ukoll ta' użu partikolari għal awtoritajiet rilevanti oħra li jintlaqtu minn dak l-użu mill-ġdid tal-ilma speċifiku. Sabiex iħeġġu l-użu mill-ġdid tal-ilma bil-għan li l-partijiet ikkonċernati jsiru konxji mill-benefiċċji tal-użu mill-ġdid tal-ilma u b'hekk tiġi promossa l-aċċettazzjoni, l-Istati Membri jenħtieġ li jiżguraw li jiġu żviluppati kampanji ta' informazzjoni u ta' sensibilizzazzjoni adattati għall-iskala tal-użu mill-ġdid tal-ilma. L-edukazzjoni u t-taħriġ tal-utenti aħħarin huma ta' importanza primarja bħala komponenti tal-implimentazzjoni u taż-żamma ta' miżuri ta' prevenzjoni. Fil-pjan ta' ġestjoni tar-riskji jenħtieġ li jiġu kkunsidrati miżuri preventivi speċifiċi kontra l-esponiment tal-bniedem, pereżempju l-użu ta' tagħmir protettiv personali, il-ħasil tal-idejn u l-iġjene personali. Id-data pprovduta mill-Istati Membri hija essenzjali sabiex il-Kummissjoni tkun tista' timmonitorja u tivvaluta dan ir-Regolament fir-rigward tal-għanijiet li jridu jintlaħqu. Ir-rekwiżiti minimi għall-użu mill-ġdid sikur tal-ilma mormi urban trattat jirriflettu l-għarfien xjentifiku disponibbli u l-istandards u l-prattiki rikonoxxuti internazzjonalment għall-użu mill-ġdid tal-ilma u jiggarantixxu li ilma bħal dan jista' jintuża b'mod sikur għat-tisqija agrikola, biex b'hekk jiġi żgurat livell għoli ta' protezzjoni tal-ambjent u tas-saħħa tal-bniedem u tal-annimali. Fid-dawl tar-riżultati tal-evalwazzjoni ta' dan ir-Regolament jew kull meta l-iżviluppi xjentifiċi ġodda u l-progress tekniku jitolbu dan, jenħtieġ li l-Kummissjoni tkun tista' teżamina l-ħtieġa li tirrieżamina r-rekwiżiti minimi stabbiliti fit-taqsima 2 tal-Anness I u, fejn xieraq, jenħtieġ li tippreżenta proposta leġislattiva biex temenda dan ir-Regolament. Sabiex l-elementi ewlenin tal-ġestjoni tar-riskji jiġu adattati għall-progress tekniku u xjentifiku, jenħtieġ li tiġi delegata lill-Kummissjoni s-setgħa li tadotta atti skont l-Artikolu 290 tat-Trattat dwar il-Funzjonament tal-Unjoni Ewropea biex temenda l-elementi ewlenin tal-ġestjoni tar-riskju previsti f'dan ir-Regolament. Barra minn hekk, sabiex jiġi żgurat livell għoli ta' protezzjoni tal-ambjent u tas-saħħa tal-bniedem u tal-annimali, jenħtieġ li l-Kummissjoni tkun kapaċi wkoll tadotta atti delegati li jissupplimentaw l-elementi ewlenin tal-ġestjoni tar-riskju previsti f'dan ir-Regolament billi tistipula l-ispeċifikazzjonijiet tekniċi. Huwa ta' importanza partikolari li l-Kummissjoni twettaq il-konsultazzjonijiet xierqa matul il-fażi tal-ħidma ta' tħejjija, inkluż fil-livell tal-esperti, u li dawk il-konsultazzjonijiet isiru f'konformità mal-prinċipji stipulati fil-Ftehim Interistituzzjonali tat-13 ta' April 2016 dwar it-Tfassil Aħjar tal-Liġijiet. B'mod partikolari, biex tiġi żgurata parteċipazzjoni ugwali fit-tħejjija ta' atti delegati, il-Parlament Ewropew u l-Kunsill jirċievu d-dokumenti kollha fl-istess ħin li jirċevuhom l-esperti tal-Istati Membri, u l-esperti tagħhom ikollhom aċċess sistematiku għal-laqgħat tal-gruppi tal-esperti tal-Kummissjoni li jittrattaw it-tħejjija ta' atti delegati. L-għan ta' dan ir-Regolament huwa, fost affarijiet oħra, li jipproteġi l-ambjent u s-saħħa tal-bniedem u tal-annimali. Kif sostniet il-Qorti tal-Ġustizzja f'diversi okkażjonijiet, ikun inkompatibbli mal-effett vinkolanti li t-tielet paragrafu tal-Artikolu 288 tat-Trattat dwar il-Funzjonament tal-Unjoni Ewropea jagħti lil Direttiva, li tiġi eskluża, fil-prinċipju, il-possibbiltà ta' obbligu impost minn Direttiva milli jiġi invokat mill-persuni kkonċernati. Dik il-kunsiderazzjoni tapplika wkoll fir-rigward ta' Regolament li għandu l-għan li jiggarantixxi li l-ilma reklamat huwa sikur għat-tisqija agrikola. Jenħtieġ li l-Istati Membri jistipulaw ir-regoli dwar il-penali applikabbli għall-ksur ta' dan ir-Regolament u jenħtieġ li jieħdu l-miżuri neċessarji kollha biex jiżguraw li dawn jiġu implimentati. Il-penali jenħtieġ li jkunu effettivi, proporzjonati u dissważivi. Minħabba li l-għanijiet ta' dan ir-Regolament, jiġifieri l-protezzjoni tal-ambjent u tas-saħħa tal-bniedem u tal-annimali, ma jistgħux jinkisbu b'mod suffiċjenti mill-Istati Membri, iżda jistgħu, minħabba raġunijiet ta' skala u effetti tal-azzjoni, jinkisbu aħjar fil-livell tal-Unjoni, l-Unjoni tista' tadotta miżuri f'konformità mal-prinċipju ta' sussidjarjetà kif stabbilit fl-Artikolu 5 tat-Trattat dwar l-Unjoni Ewropa. F'konformità mal-prinċipju ta' proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li huwa meħtieġ biex jinkisbu dawk l-għanijiet. Huwa neċessarju li jingħata biżżejjed żmien lill-Istati Membri biex jistabbilixxu l-infrastruttura amministrattiva neċessarja għall-applikazzjoni ta' dan ir-Regolament, kif ukoll biex l-operaturi jippreparaw għall-applikazzjoni tar-regoli l-ġodda. Bil-ħsieb li jiġi żviluppat u promoss kemm jista' jkun l-użu mill-ġdid tal-ilma mormi trattat b'mod xieraq u sabiex ikun hemm titjib sinifikanti fl-affidabbiltà tal-ilma mormi trattat b'mod xieraq u f'metodi vijabbli ta' użu, l-Unjoni jenħtieġ li tappoġġa r-riċerka u l-iżvilupp f'dan il-qasam permezz tal-programm Orizzont Ewropa. Dan ir-Regolament ifittex li jħeġġeġ l-użu sostenibbli tal-ilma. Fid-dawl ta' dik il-mira, il-Kummissjoni jenħtieġ li timpenja ruħha sabiex tuża l-programmi tal-Unjoni, inkluż il-Programm LIFE, biex tappoġġa inizjattivi lokali li jinvolvu l-użu mill-ġdid ta' ilma mormi trattat b'mod xieraq, Dan ir-Regolament jistabbilixxi rekwiżiti minimi għall-kwalità u l-monitoraġġ tal-ilma u dispożizzjonijiet dwar il-ġestjoni tar-riskji, għall-użu sikur tal-ilma reklamat fil-kuntest tal-ġestjoni integrata tal-ilma. L-għan ta' dan ir-Regolament huwa li jiggarantixxi li l-ilma reklamat ikun sikur għat-tisqija agrikola, sabiex b'hekk jiżgura livell għoli ta' protezzjoni tal-ambjent u tas-saħħa tal-bniedem u tal-annimali, jippromwovi l-ekonomija ċirkolari, jappoġġa l-adattament għat-tibdil fil-klima, u jikkontribwixxi għall-għanijiet tad-Direttiva 2000/60/KE billi jindirizza l-iskarsezza tal-ilma u l-pressjoni li tirriżulta fuq ir-riżorsi tal-ilma, b'mod koordinat madwar l-Unjoni, sabiex b'hekk jikkontribwixxi wkoll għall-funzjonament effiċjenti tas-suq intern. Dan ir-Regolament japplika kull meta l-ilma mormi urban trattat jintuża mill-ġdid, f'konformità mal-Artikolu 12(1) tad-Direttiva 91/271/KEE, għat-tisqija agrikola kif speċifikat fit-Taqsima 1 tal-Anness I għal dan ir-Regolament. Stat Membru jista' jiddeċiedi li ma jkunx xieraq li ilma jerġa' jintuża għat-tisqija agrikola f'distrett jew distretti tiegħu ta' baċin ta' xmara jew f'partijiet minnhom, b'kont meħud tal-kriterji li ġejjin: il-kondizzjonijiet ġeografiċi u klimatiċi tad-distrett jew partijiet minnu; il-pressjonijiet fuq u l-istatus ta' riżorsi oħra tal-ilma, inkluż l-istatus kwantitattiv tal-korpi tal-ilma ta' taħt l-art kif imsemmi fid-Direttiva 2000/60/KE; il-pressjonijiet fuq u l-istatus tal-korpi tal-ilma tal-wiċċ li fihom jiġi skarikat ilma mormi urban trattat; l-ispejjeż f'termini ambjentali u ta' riżorsi tal-ilma reklamat u ta' riżorsi oħra tal-ilma. Kull deċiżjoni meħuda skont l-ewwel subparagrafu għandha tkun debitament ġustifikata abbażi tal-kriterji msemmija f'dak is-subparagrafu u tiġi ppreżentata lill-Kummissjoni. Għandha tiġi riveduta kif meħtieġ, b'mod partikolari billi jitqiesu l-projezzjonijiet tat-tibdil fil-klima u l-istrateġiji nazzjonali ta' adattament għat-tibdil fil-klima, u mill-inqas kull sitt snin filwaqt li jitqiesu l-pjanijiet ta' ġestjoni tal-baċini tax-xmajjar stabbiliti skont id-Direttiva 2000/60/KE. Permezz ta' deroga mill-paragrafu 1, il-proġetti ta' riċerka jew il-proġetti pilota marbuta ma' faċilitajiet tar-reklamazzjoni jistgħu jiġu eżenti minn dan ir-Regolament fejn l-awtorità kompetenti tistabbilixxi li l-kriterji li ġejjin ikunu ġew issodisfati: il-proġett ta' riċerka jew il-proġett pilota mhux ser jitwettaq f'korp ta' ilma użat għall-astrazzjoni tal-ilma maħsub għall-konsum mill-bniedem jew żoni ta' salvagwardja rilevanti magħżula skont id-Direttiva 2000/60/KE; il-proġett ta' riċerka jew il-proġett pilota ser ikun soġġett għal monitoraġġ xieraq. Kwalunkwe eżenzjoni skont dan il-paragrafu għandha tkun limitata għal perijodu massimu ta' ħames snin. L-għelejjel li jirriżultaw minn proġett ta' riċerka jew proġett pilota eżentat skont dan il-paragrafu ma għandhomx jitqiegħdu fis-suq. Dan ir-Regolament japplika mingħajr preġudizzju għar-Regolament (KE) Nru 852/2004 u ma jipprekludix lill-operaturi tan-negozju tal-ikel milli jiksbu l-kwalità tal-ilma meħtieġa biex jikkonformaw ma' dak ir-Regolament billi jużaw, fi stadju sussegwenti, diversi opzjonijiet ta' trattament tal-ilma waħedhom jew flimkien ma' opzjonijiet oħra li ma jittrattawx l-ilma, jew milli jużaw sorsi alternattivi tal-ilma għat-tisqija agrikola. Għall-finijiet ta' dan ir-Regolament, japplikaw id-definizzjonijiet li ġejjin: "awtorità kompetenti" tfisser awtorità jew korp maħtura minn Stat Membru biex iwettaq l-obbligi tiegħu skont dan ir-Regolament rigward l-għoti ta' permessi għall-produzzjoni jew il-provvista ta' ilma reklamat, rigward l-eżenzjonijiet għal proġetti ta' riċerka jew proġetti pilota u rigward il-verifika tal-konformità; "utent aħħari" tfisser persuna fiżika jew ġuridika, kemm jekk entità pubblika jew privata, li tuża l-ilma reklamat għat-tisqija agrikola; "ilma mormi urban" tfisser ilma mormi urban kif definit fil-punt (1) tal-Artikolu 2 tad-Direttiva 91/271/KEE; "ilma reklamat" tfisser ilma mormi urban li ġie trattat f'konformità mar-rekwiżiti stabbiliti fid-Direttiva 91/271/KEE u li jirriżulta minn trattament ulterjuri f'faċilità tar-reklamazzjoni f'konformità mat-Taqsima 2 tal-Anness I għal dan ir-Regolament; "faċilità tar-reklamazzjoni" tfisser impjant tat-trattament tal-ilma mormi urban jew faċilità oħra li tittratta ulterjorment l-ilma mormi urban li jikkonformaw mar-rekwiżiti stabbiliti fid-Direttiva 91/271/KEE sabiex jiġi prodott ilma li huwa tajjeb għal użu speċifikat fit-Taqsima 1 tal-Anness I għal dan ir-Regolament; "operatur ta' faċilità tar-reklamazzjoni" tfisser persuna fiżika jew ġuridika, li tirrappreżenta entità privata jew awtorità pubblika, li tħaddem jew tikkontrolla faċilità tar-reklamazzjoni; "periklu" tfisser aġent bijoloġiku, kimiku, fiżiku jew radjoloġiku li għandu l-potenzjal li jikkawża dannu lill-bnedmin, lill-annimali, lill-għelejjel jew lill-pjanti, lil bijota terrestri oħra, lil bijota akkwatiċi, lill-ħamrija jew lill-ambjent b'mod ġenerali; "riskju" tfisser il-probabbiltà ta' perikli identifikati li jikkawżaw dannu f'medda ta' żmien speċifika, inkluż is-severità tal-konsegwenzi; "ġestjoni tar-riskju" tfisser ġestjoni sistematika li b'mod konsistenti tiżgura li l-użu mill-ġdid tal-ilma huwa sikur f'kuntest speċifiku; "miżura preventiva" tfisser azzjoni jew attività xierqa li tista' tipprevjeni jew telimina riskju għas-saħħa jew għall-ambjent, jew li tista' tnaqqas tali riskju għal livell aċċettabbli; "punt ta' konformità" tfisser il-punt fejn operatur ta' faċilità tar-reklamazzjoni jipprovdi ilma reklamat lill-attur sussegwenti fil-katina; "ostaklu" huwa kwalunkwe mezz, inklużi passi fiżiċi jew ta' proċess jew kondizzjonijiet tal-użu, li jnaqqas jew jipprevjeni r-riskju ta' infezzjoni lill-bniedem billi jipprevjeni l-kuntatt tal-ilma reklamat mal-prodott li għandu jittiekel u mal-persuni esposti direttament, jew mezzi oħra li, pereżempju, inaqqsu l-konċentrazzjoni tal-mikroorganiżmi fl-ilma reklamat jew jipprevjeni s-sopravivenza tagħhom fuq il-prodott li għandu jittiekel; "permess" tfisser awtorizzazzjoni bil-miktub maħruġa minn awtorità kompetenti għall-produzzjoni jew il-provvista ta' ilma reklamat għat-tisqija agrikola skont dan ir-Regolament; "parti responsabbli" tfisser parti li twettaq rwol jew attività fis-sistema tal-użu mill-ġdid tal-ilma, inkluż l-operatur tal-faċilità tar-reklamazzjoni, l-operatur tal-impjant tat-trattament tal-ilma mormi urban fejn dan ikun differenti mill-operatur tal-faċilità tar-reklamazzjoni, l-awtorità rilevanti għajr l-awtorità kompetenti maħtura, l-operatur tad-distribuzzjoni tal-ilma reklamat jew l-operatur tal-ħażna tal-ilma reklamat; "sistema tal-użu mill-ġdid tal-ilma" tfisser l-infrastruttura u elementi tekniċi oħra meħtieġa għall-produzzjoni, il-provvista u l-użu tal-ilma reklamat; din tinkludi l-elementi kollha mill-punt ta' dħul tal-impjant tat-trattament tal-ilma mormi sal-punt fejn l-ilma reklamat jiġi użat għat-tisqija agrikola, inkluża l-infrastruttura tad-distribuzzjoni u l-ħżin, fejn rilevanti. L-operatur tal-faċilitajiet tar-Reklamazzjoni għandu jiżgura li, fil-punt ta' konformità, l-ilma reklamat maħsub għat-tisqija agrikola kif speċifikat fit-Taqsima 1 tal-Anness I jikkonforma ma' dan li ġej: ir-rekwiżiti minimi għall-kwalità tal-ilma stipulati fit-Taqsima 2 tal-Anness I; kwalunkwe kondizzjoni addizzjonali stabbilita mill-awtorità kompetenti fil-permess rilevanti skont il-punti (c) u (d) tal-Artikolu 6(3), fir-rigward tal-kwalità tal-ilma. Lil hinn mill-punt ta' konformità, il-kwalità tal-ilma ma tibqax ir-responsabbiltà tal-operatur tal-faċilità tar-reklamazzjoni. Sabiex tiġi żgurata l-konformità skont il-paragrafu 1, l-operatur tal-faċilità tar-reklamazzjoni għandu jwettaq monitoraġġ tal-kwalità tal-ilma f'konformità ma' dan li ġej: it-Taqsima 2 tal-Anness I; kwalunkwe kondizzjoni ulterjuri stabbiliti mill-awtorità kompetenti fil-permess rilevanti skont il-punti (c) u (d) tal-Artikolu 6(3), fir-rigward tal-monitoraġġ. Għall-fini tal-produzzjoni, il-provvista u l-użu ta' ilma reklamat, l-awtorità kompetenti għandha tiżgura li jiġi stabbilit pjan ta' ġestjoni tar-riskju għall-użu mill-ġdid tal-ilma. Pjan wieħed ta' ġestjoni tar-riskju għall-użu mill-ġdid tal-ilma jista' jkopri sistema tal-użu mill-ġdid tal-ilma waħda jew aktar. Il-pjan ta' ġestjoni tar-riskju għall-użu mill-ġdid tal-ilma għandu jitħejja mill-operatur tal-faċilità tar-reklamazzjoni, minn partijiet responsabbli oħra u mill-utenti aħħarin, kif adatt. Il-partijiet responsabbli li jippreparaw il-pjan ta' ġestjoni tar-riskju għall-użu mill-ġdid tal-ilma għandhom jikkonsultaw lill-partijiet responsabbli rilevanti l-oħra kollha u lill-utenti aħħarin, kif adatt. Il-pjan ta' ġestjoni tar-riskju għall-użu mill-ġdid tal-ilma għandu jkun ibbażat fuq l-elementi ewlenin kollha tal-ġestjoni tar-riskju stabbiliti fl-Anness II. Huwa għandu jidentifika r-responsabbiltajiet tal-ġestjoni tar-riskju tal-operatur tal-faċilità tar-reklamazzjoni u tal-partijiet l-oħra responsabbli. Il-pjan ta' ġestjoni tar-riskju għall-użu mill-ġdid tal-ilma għandu b'mod partikolari: jistipula kwalunkwe rekwiżit meħtieġ għall-operatur tal-faċilità tar-reklamazzjoni, li għandu jiżdied ma' dawk speċifikati fl-Anness I, f'konformità mal-punt (B) tal-Anness II biex jittaffa aktar kwalunkwe riskju qabel il-punt ta' konformità; jidentifika l-perikli, ir-riskji u l-miżuri preventivi u/jew korrettivi possibbli xierqa f'konformità mal-punt (C) tal-Anness II; jidentifika ostakli addizzjonali fis-sistema tal-użu mill-ġdid tal-ilma, u jistipula kwalunkwe rekwiżit addizzjonali, meħtieġ wara l-punt ta' konformità biex jiżgura li s-sistema tal-użu mill-ġdid tal-ilma hija sikura, inklużi kondizzjonijiet relatati mad-distribuzzjoni, il-ħżin u l-użu fejn rilevanti, u jidentifika l-partijiet responsabbli biex jiġu ssodisfati dawk ir-rekwiżiti. Il-Kummissjoni għandha s-setgħa li tadotta atti delegati f'konformità mal-Artikolu 13 li jemendaw dan ir-Regolament sabiex l-elementi ewlenin ta' ġestjoni tar-riskju stabbiliti fl-Anness II jiġu adattati għall-progress tekniku u xjentifiku. Il-Kummissjoni għandha wkoll is-setgħa li tadotta atti delegati f'konformità mal-Artikolu 13, li jissupplimentaw dan ir-Regolament sabiex jiġu stabbiliti l-ispeċifikazzjonijiet tekniċi tal-elementi ewlenin tal-ġestjoni tar-riskju stabbiliti fl-Anness II. Il-produzzjoni u l-provvista ta' ilma reklamat maħsub għat-tisqija agrikola kif speċifikat fit-Taqsima 1 tal-Anness I għandha tkun soġġetta għal permess. Il-partijiet responsabbli fis-sistema tal-użu mill-ġdid tal-ilma, inkluż l-utent aħħari fejn rilevanti skont il-liġi nazzjonali, għandhom jippreżentaw applikazzjoni għal permess, jew għal modifika ta' permess eżistenti, lill-awtorità kompetenti tal-Istat Membru fejn topera l-faċilità tar-reklamazzjoni jew fejn hu ppjanat li din topera. il-klassi jew klassijiet tal-kwalità tal-ilma reklamat u l-użu agrikolu li għalih l-ilma reklamat huwa permess skont l-Anness I, il-post tal-użu, il-faċilitajiet tar-reklamazzjoni u l-volum annwali stmat tal-ilma reklamat li ser jiġi prodott; il-kondizzjonijiet marbuta mar-rekwiżiti minimi għall-kwalità tal-ilma u għall-monitoraġġ stabbiliti fit-Taqsima 2 tal-Anness I; kwalunkwe kondizzjoni fir-rigward ta' rekwiżiti addizzjonali għall-operatur tal-faċilità tar-reklamazzjoni, stabbiliti fil-pjan ta' ġestjoni tar-riskju għall-użu mill-ġdid tal-ilma; kwalunkwe kondizzjoni oħra meħtieġa biex telimina kull riskju inaċċettabbli għall-ambjent u għas-saħħa tal-bniedem u tal-annimali sabiex kwalunkwe riskju jkun ta' livell aċċettabbli; il-perijodu ta' validità tal-permess; il-punt ta' konformità. Għall-fini tal-valutazzjoni ta' applikazzjoni, l-awtorità kompetenti għandha tikkonsulta u tiskambja informazzjoni rilevanti ma' awtoritajiet rilevanti oħra, b'mod partikolari l-awtoritajiet tal-ilma u tas-saħħa jekk ikunu differenti mill-awtorità kompetenti, u kwalunkwe parti oħra li l-awtorità kompetenti tqis rilevanti. L-awtorità kompetenti għandha tiddeċiedi mingħajr dewmien jekk hijiex ser tagħti permess. Fejn, minħabba l-kumplessità tal-applikazzjoni, l-awtorità kompetenti tkun teħtieġ aktar minn 12-il xahar minn meta tirċievi applikazzjoni kompluta biex tiddeċiedi jekk hijiex ser tagħti permess, hija għandha tikkomunika id-data mistennija tad-deċiżjoni tagħha lill-applikant. Il-permessi għandhom jerġgħu jiġu kkunsidrati regolarment, u għandhom jiġu aġġornati fejn meħtieġ, mill-inqas fil-każijiet li ġejjin: kien hemm bidla sostanzjali fil-kapaċità; it-tagħmir ġie mtejjeb; inżdiedu tagħmir jew proċessi ġodda; jew kien hemm bidliet fil-kondizzjonijiet klimatiċi jew kondizzjonijiet oħra li jaffettwaw b'mod sinifikanti l-istatus ekoloġiku tal-korpi tal-ilma tal-wiċċ. L-Istati Membri jistgħu jesiġu li l-ħżin, id-distribuzzjoni u l-użu tal-ilma reklamat ikunu soġġetti għal permess speċifiku sabiex jiġu applikati r-rekwiżiti u l-ostakli addizzjonali identifikati fil-pjan ta' ġestjoni tar-riskju għall-użu mill-ġdid tal-ilma kif imsemmi fl-Artikolu 5(4). L-awtorità kompetenti għandha tivverifika jekk hemmx konformità mal-kondizzjonijiet stabbiliti fil-permess. Il-kontrolli tal-konformità għandhom jitwettqu permezz tal-mezzi li ġejjin: kontrolli fuq il-post; data ta' monitoraġġ miksuba b'mod partikolari skont dan ir-Regolament; kwalunkwe mezz ieħor adegwat. Fil-każ ta' nuqqas ta' konformità mal-kondizzjonijiet stabbiliti fil-permess, l-awtorità kompetenti għandha tesiġi li l-operatur tal-faċilità tar-reklamazzjoni u, fejn rilevanti, il-partijiet responsabbli l-oħra jieħdu kwalunkwe miżura meħtieġa biex terġa' tinkiseb il-konformità mingħajr dewmien u jinfurmaw minnufih lill-utenti aħħarin affettwati. Meta nuqqas ta' konformità mal-kondizzjonijiet stabbiliti fil-permess jikkawża riskju sinifikanti għall-ambjent jew għas-saħħa tal-bniedem jew tal-annimali, l-operatur tal-faċilità tar-reklamazzjoni jew kwalunkwe parti responsabbli oħra għandhom minnufih jissospendu il-provvista tal-ilma reklamat sakemm l-awtorità kompetenti tiddetermina li tkun ġiet restawrata l-konformità, billi jiġu segwiti l-proċeduri definiti fil-pjan ta' ġestjoni tar-riskju għall-użu mill-ġdid tal-ilma, skont il-punt (a) tat-Taqsima 2 tal-Anness I. Jekk iseħħ inċident li jaffettwa l-konformità mal-kondizzjonijiet fil-permess, l-operatur tal-faċilità tar-reklamazzjoni jew kwalunkwe parti oħra responsabbli għandhom minnufih jgħarrfu lill-awtorità kompetenti u lill-partijiet l-oħra li jistgħu jkunu potenzjalment milquta, u jikkomunikaw l-informazzjoni meħtieġa lill-awtorità kompetenti għall-valutazzjoni tal-impatti ta' tali inċident. L-awtorità kompetenti għandha tivverifika regolarment il-konformità mill-partijiet responsabbli mal-miżuri u l-kompiti stabbiliti fil-pjan ta' ġestjoni tar-riskju għall-użu mill-ġdid tal-ilma. Meta l-użu mill-ġdid tal-ilma huwa ta' rilevanza transkonfinali, l-Istati Membri għandhom jinnominaw punt ta' kuntatt għall-finijiet ta' kooperazzjoni mal-punti ta' kuntatt ta' Stati Membri oħra u l-awtoritajiet kompetenti tagħhom, kif adatt, jew għandhom jużaw strutturi eżistenti li jirriżultaw minn ftehimiet internazzjonali. Ir-rwol tal-punti ta' kuntatt jew l-istrutturi eżistenti għandu jkun li: jirċievu u jittrasmettu talbiet għal assistenza; jagħtu assistenza fuq talba; u jikkoordinaw il-komunikazzjoni bejn l-awtoritajiet kompetenti. Qabel ma jagħtu permess, l-awtoritajiet kompetenti għandhom jiskambjaw informazzjoni dwar il-kondizzjonijiet stabbiliti fl-Artikolu 6(3) mal-punt ta' kuntatt fl-Istat Membru li fih ikun maħsub li jintuża l-ilma reklamat. L-Istati Membri għandhom iwieġbu t-talbiet għall-assistenza mingħajr dewmien żejjed. L-iffrankar tar-riżorsi tal-ilma bħala riżultat tal-użu mill-ġdid tal-ilma għandu jkun is-suġġett ta' kampanji ta' sensibilizzazzjoni ġenerali fl-Istati Membri fejn l-ilma reklamat jintuża għat-tisqija agrikola. Tali kampanji jistgħu jinkludu l-promozzjoni tal-benefiċċji tal-użu mill-ġdid tal-ilma sikur. Dawk l-Istati Membri jistgħu wkoll jistabbilixxu kampanji ta' informazzjoni għall-utenti aħħarin biex jiżguraw l-użu ottimali u sikur tal-ilma reklamat, biex b'hekk ikun żgurat livell għoli ta' protezzjoni tal-ambjent u tas-saħħa tal-bniedem u tal-annimali. L-Istati Membri jistgħu jadattaw dawk il-kampanji ta' informazzjoni u ta' sensibilizzazzjoni għall-iskala tal-użu mill-ġdid tal-ilma. Mingħajr preġudizzju għad-Direttivi 2003/4/KE u 2007/2/KE, l-Istati Membri li fihom l-ilma reklamat jintuża għat-tisqija agrikola kif speċifikat fit-Taqsima 1 tal-Anness I għal dan ir-Regolament, għandhom jiżguraw li informazzjoni adegwata u aġġornata dwar l-użu mill-ġdid tal-ilma tkun disponibbli għall-pubbliku, online jew permezz ta' mezzi oħra. Dik l-informazzjoni għandha tinkludi dan li ġej: il-kwantità u l-kwalità tal-ilma reklamat pprovdut f'konformità ma' dan ir-Regolament; il-persentaġġ tal-ilma reklamat fl-Istat Membru pprovdut skont dan ir-Regolament, meta mqabbel mal-ammont totali tal-ilma mormi urban trattat, fejn tali data tkun disponibbli; il-permessi mogħtija jew modifikati skont dan ir-Regolament, inkluż il-kondizzjonijiet stabbiliti mill-awtorità kompetenti f'konformità mal-Artikolu 6(3) ta' dan ir-Regolament; ir-riżultati ta' kwalunkwe kontroll tal-konformità mwettaq skont l-Artikolu 7(1) ta' dan ir-Regolament; il-punti ta' kuntatt innominati skont l-Artikolu 8(1) ta' dan ir-Regolament. L-informazzjoni msemmija fil-paragrafu 1 għandha tiġi aġġornata kull sentejn. L-Istati Membri għandhom jiżguraw li kwalunkwe deċiżjoni meħuda skont l-Artikolu 2(2) tkun disponibbli għall-pubbliku online jew b'mezzi oħra. Mingħajr preġudizzju għad-Direttivi 2003/4/KE u 2007/2/KE, l-Istati Membri li fihom l-ilma reklamat huwa użat għat-tisqija agrikola kif speċifikat fit-Taqsima 1 tal-Anness I għal dan ir-Regolament, bl-assistenza tal-Aġenzija Ewropea għall-Ambjent, għandhom: jistabbilixxu, jippubblikaw u jaġġornaw kull sena wara dan, sett ta' data li jkun fih informazzjoni dwar il-każijiet ta' nuqqas ta' konformità mal-kondizzjonijiet stabbiliti fil-permess, li nġabret skont l-Artikolu 7(1) ta' dan ir-Regolament, u informazzjoni dwar il-miżuri meħuda skont l-Artikolu 7(2) u (3) ta' dan ir-Regolament. L-Istati Membri għandhom jiżguraw li l-Kummissjoni, l-Aġenzija Ewropea għall-Ambjent u ċ-Ċentru Ewropew għall-Prevenzjoni u l-Kontroll tal-Mard ikollhom aċċess għas-settijiet ta' data msemmija fil-paragrafu 1. Abbażi tas-settijiet tad-data msemmija fil-paragrafu 1, l-Aġenzija Ewropea għall-Ambjent, f'konsultazzjoni mal-Istati Membri, għandha tfassal, tippubblika u taġġorna, fuq bażi regolari jew fuq talba mill-Kummissjoni, ħarsa ġenerali madwar l-Unjoni. Dik il-ħarsa ġenerali għandha tinkludi, kif xieraq, l-indikaturi għall-outputs, ir-riżultati u l-impatti ta' dan ir-Regolament, il-mapep u r-rapporti tal-Istati Membri. Permezz ta' atti ta' implimentazzjoni, il-Kummissjoni tista' tistabbilixxi regoli dettaljati fir-rigward tal-format u l-preżentazzjoni tal-informazzjoni li trid tingħata skont il-paragrafu 1, kif ukoll regoli dettaljati fir-rigward tal-format u l-preżentazzjoni tal-ħarsa ġenerali madwar l-Unjoni msemmija fil-paragrafu 3. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 14. l-esperjenza miksuba mill-implimentazzjoni ta' dan ir-Regolament; is-settijiet ta' data stabbiliti mill-Istati Membri skont l-Artikolu 11(1) u l-ħarsa ġenerali madwar l-Unjoni mfassla mill-Aġenzija Ewropea għall-Ambjent skont l-Artikolu 11(3); data xjentifika, analitika u epidemjoloġika rilevanti; għarfien tekniku u xjentifiku; rakkomandazzjonijiet tad-WHO, fejn disponibbli, jew gwida internazzjonali oħra jew standards tal-ISO. Fit-twettiq tal-evalwazzjoni, il-Kummissjoni għandha tagħti attenzjoni partikolari lill-aspetti li ġejjin: ir-rekwiżiti minimi stabbiliti fl-Anness I; l-elementi ewlenin għall-ġestjoni tar-riskju stabbiliti fl-Anness II; ir-rekwiżiti addizzjonali stabbiliti mill-awtoritajiet kompetenti skont il-punti (c) u (d) tal-Artikolu 6(3); l-impatt tal-użu mill-ġdid tal-ilma fuq l-ambjent u fuq is-saħħa tal-bniedem u tal-annimali, inkluż l-impatt ta' sustanzi ta' tħassib emerġenti. Bħala parti mill-evalwazzjoni, il-Kummissjoni għandha tivvaluta l-fattibbiltà li: twessa' l-kamp ta' applikazzjoni ta' dan ir-Regolament għall-ilma reklamat maħsub għal użi speċifiċi oħrajn, inkluż l-użu mill-ġdid għal skopijiet industrijali; testendi r-rekwiżiti ta' dan ir-Regolament biex ikopru l-użu indirett ta' ilma mormi trattat. Abbażi tar-riżultati tal-evalwazzjoni jew kull meta għarfien tekniku u xjentifiku ġdid jitlob dan, il-Kummissjoni tista' teżamina l-ħtieġa li teżamina mill-ġdid ir-rekwiżiti minimi stabbiliti fit-Taqsima 2 tal-Anness I. Fejn opportun, il-Kummissjoni għandha tippreżenta proposta leġislattiva biex temenda dan ir-Regolament. Is-setgħa li tadotta atti delegati ġiet konferita lill-Kummissjoni soġġetta għall-kondizzjonijiet stipulati f'dan l-Artikolu. Qabel ma tadotta att delegat, il-Kummissjoni għandha tikkonsulta lill-esperti magħżula minn kull Stat Membru f'konformità mal-prinċipji stipulati fil-Ftehim Interistituzzjonali tat-13 ta' April 2016 dwar it-Tfassil Aħjar tal-Liġijiet. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill. Att delegat adottat skont l-Artikolu 5(5) għandu jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel ma jiskadi dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex sejrin joġġezzjonaw. Dak il-perijodu għandu jiġi estiż b'xahrejn fuq l-inizjattiva tal-Parlament Ewropew jew tal-Kunsill. Il-Kummissjoni għandha tiġi megħjuna mill-Kumitat stabbilit bid-Direttiva 2000/60/KE. Dak il-Kumitat għandu jkun kumitat fis-sens tar-Regolament (UE) Nru 182/2011. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. Fejn il-kumitat ma jagħti ebda opinjoni, il-Kummissjoni m'għandhiex tadotta l-abbozz tal-att ta' implimentazzjoni, u għandu japplika t-tielet subparagrafu tal-Artikolu 5(4) tar-Regolament (UE) Nru 182/2011. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi ..., Tisqija agrikola tfisser it-tisqija tat-tipi ta' għelejjel li ġejjin: għelejjel tal-ikel ikkonsmati nejjin, jiġifieri għelejjel maħsuba għall-konsum mill-bniedem fi stat nejj jew mhux ipproċessati; għelejjel tal-ikel ipproċessati, jiġifieri għelejjel maħsuba għall-konsum mill-bniedem wara proċess ta' trattament (jiġifieri, imsajrin jew proċessati industrijalment); għelejjel mhux tal-ikel, jiġifieri għelejjel mhux maħsuba għall-konsum mill-bniedem (jiġifieri għelejjel tal-bur u tal-foraġġ, tal-fibra, ornamentali, taż-żerriegħa, tal-enerġija u tat-terf). Mingħajr preġudizzju għal liġijiet rilevanti oħra tal-Unjoni fl-oqsma tal-ambjent u s-saħħa, l-Istati Membri jistgħu jużaw ilma reklamat għal użi ulterjuri pereżempju: użu mill-ġdid tal-ilma industrijali; u skopijiet relatati ma' servizzi ta' konvenjenza u skopijiet ambjentali. Il-klassijiet tal-kwalità tal-ilma reklamat u l-użi u l-metodi ta' tisqija permessi għal kull klassi huma stabbiliti fit-Tabella 1. Ir-rekwiżiti minimi għall-kwalità tal-ilma huma stabbiliti fit-Tabella 2 tal-punt (a). Il-frekwenzi minimi u l-miri ta' prestazzjoni għall-monitoraġġ tal-ilma reklamat huma stabbiliti fit-Tabella 3 (monitoraġġ tar-rutina) u fit-Tabella 4 (monitoraġġ tal-validazzjoni) tal-punt (b). L-għelejjel li jappartjenu għal kategorija partikolari għandhom jissaqqew bl-ilma reklamat tal-klassi tal-kwalità minima tal-ilma reklamat korrispondenti kif stipulat fit-Tabella 1, sakemm ma jintużawx ostakli addizzjonali xierqa kif imsemmi fil-punt (c) tal-Artikolu 5(4), li jirriżultaw fil-kisba tar-rekwiżiti tal-kwalità stabbiliti fit-Tabella 2 tal-punt (a). Ostakli addizzjonali bħal dawn jistgħu jkunu bbażati fuq il-lista indikattiva ta' miżuri preventivi msemmija fil-punt 7 tal-Anness II jew fi kwalunkwe standard nazzjonali jew internazzjonali ekwivalenti ieħor, eż. l-istandard ISO 16075-2. L-ilma reklamat għandu jitqies li jkun konformi mar-rekwiżiti stabbiliti fit-Tabella 2 fejn il-kejl għal dak l-ilma reklamat jissodisfa l-kriterji kollha li ġejjin: L-operaturi ta' faċilitajiet tar-reklamazzjoni għandhom iwettqu monitoraġġ ta' rutina biex jivverifikaw li l-ilma reklamat huwa konformi mar-rekwiżiti minimi għall-kwalità tal-ilma stabbiliti fil-punt (a). Il-monitoraġġ tar-rutina għandu jiġi inkluż fil-proċeduri ta' verifika tas-sistema tal-użu mill-ġdid tal-ilma. Il-kampjuni li għandhom jintużaw biex tiġi vverifikata l-konformità mal-parametri mikrobijoloġiċi fil-punt ta' konformità għandhom jittieħdu skont l-istandard EN ISO 19458 jew skont kwalunkwe standard nazzjonali jew internazzjonali ieħor li jiżgura kwalità ekwivalenti. Il-monitoraġġ tal-validazzjoni għandu jsir qabel ma faċilità ġdida tar-reklamazzjoni tibda titħaddem. Madankollu, l-monitoraġġ tal-validazzjoni għandu jitwettaq fil-każijiet kollha fejn isir titjib fit-tagħmir, u meta jiżdiedu tagħmir jew proċessi ġodda. Il-metodi ta' analiżi għall-monitoraġġ għandhom jiġu vvalidati u dokumentati skont EN ISO/IEC-17025 jew standards nazzjonali jew internazzjonali oħra li jiżguraw kwalità ekwivalenti. Il-ġestjoni tar-riskju għandha tinkludi l-identifikazzjoni u l-ġestjoni tar-riskji b'mod proattiv biex tiżgura li l-ilma reklamat jintuża u jiġi ġestit b'mod sikur u li ma jkunx hemm riskju għall-ambjent jew għas-saħħa tal-bniedem jew tal-annimali. Għal dawn il-finijiet, għandu jiġi stabbilit pjan ta' ġestjoni tar-riskju għall-użu mill-ġdid tal-ilma abbażi tal-elementi li ġejjin: Il-valutazzjoni tar-riskju għandha tikkonsisti fl-elementi li ġejjin: valutazzjoni tar-riskji għall-ambjent, inklużi dawn kollha li ġejjin: konferma tan-natura tal-perikli, inkluż il-livell ta' bla effett imbassar, meta rilevanti; valutazzjoni tal-medda ta' esponiment potenzjali; karatterizzazzjoni tar-riskji; valutazzjoni tar-riskji għas-saħħa tal-bniedem u tal-annimali, inkluż dawn kollha li ġejjin: konferma tan-natura tal-perikli, inkluż ir-relazzjoni bejn id-doża u r-reazzjoni, meta rilevanti; valutazzjoni tal-firxa tad-doża jew tal-esponiment potenzjali; karatterizzazzjoni tar-riskji. Il-valutazzjoni tar-riskju tista' titwettaq bl-użu ta' valutazzjoni tar-riskju kwalitattiva jew semikwantitattiva. Valutazzjoni tar-riskju kwantitattiva għandha tintuża meta jkun hemm biżżejjed data ta' appoġġ jew fi proġetti li jkollhom potenzjal ta' riskju għoli għall-ambjent jew għas-saħħa pubblika. Ir-rekwiżiti u l-obbligi li ġejjin għandhom, bħala minimu, jitqiesu fil-valutazzjoni tar-riskju: ir-rekwiżit li jitnaqqas u jiġi evitat it-tniġġis fl-ilma minn nitrati skont id-Direttiva 91/676/KEE; l-obbligu li ż-żoni protetti għall-ilma maħsub għall-konsum mill-bniedem jissodisfaw ir-rekwiżiti tad-Direttiva 98/83/KE; ir-rekwiżit li jintlaħqu l-objettivi ambjentali stabbiliti fid-Direttiva 2000/60/KE; ir-rekwiżit li jiġi evitat it-tniġġis fl-ilma ta' taħt l-art skont id-Direttiva 2006/118/KE; ir-rekwiżit li jintlaħqu l-istandards tal-kwalità ambjentali għas-sustanzi prijoritarji u ċerti inkwinanti oħra stipulati fid-Direttiva 2008/105/KE; ir-rekwiżit li jintlaħqu l-istandards tal-kwalità ambjentali għall-inkwintanti ta' tħassib nazzjonali, jiġifieri l-inkwinanti speċifiċi għall-baċini idrografiċi, stipulati fid-Direttiva 2000/60/KE; ir-rekwiżit li jintlaħqu l-istandards tal-kwalità tal-ilma għall-għawm stipulati fid-Direttiva 2006/7/KE; ir-rekwiżiti dwar il-protezzjoni tal-ambjent, u b'mod partikolari tal-ħamrija, meta l-ħama tad-drenaġġ jintuża fl-agrikoltura skont id-Direttiva 86/278/KEE; ir-rekwiżiti dwar l-iġjene tal-oġġetti tal-ikel stipulati fir-Regolament (KE) Nru 852/2004 u l-gwida mogħtija mill-avviż tal-Kummissjoni dwar dokument ta' gwida dwar kif għandhom jiġu indirizzati r-riskji mikrobijoloġiċi fil-frott u l-ħaxix frisk fil-produzzjoni primarja permezz ta' iġjene tajba; ir-rekwiżiti għall-iġjene tal-għalf stipulati fir-Regolament (KE) Nru 183/2005; ir-rekwiżit tal-konformità mal-kriterji mikrobijoloġiċi rilevanti stabbiliti fir-Regolament (KE) Nru 2073/2005; ir-rekwiżiti fir-rigward tal-livelli massimi għal ċerti kontaminanti fl-oġġetti tal-ikel stabbiliti fir-Regolament (KE) Nru 1881/2006; ir-rekwiżiti fir-rigward tal-livelli massimi ta' residwu tal-pestiċidi fl-ikel jew fuq l-ikel u l-għalf stabbiliti fir-Regolament (KE) Nru 396/2005; ir-rekwiżiti rigward is-saħħa tal-annimali stabbiliti fir-Regolamenti (KE) Nru 1069/2009 u (UE) Nru 142/2011. Skont l-eżitu tal-valutazzjoni tar-riskju msemmija fil-punt 5, dawn ir-rekwiżiti addizzjonali jistgħu jikkonċernaw b'mod partikolari lil: metalli tqal; pestiċidi; prodotti sekondarji ta' diżinfezzjoni; prodotti mediċinali; sustanzi ta' tħassib emerġenti oħra, inkluż mikroinkwinanti u mikroplastiċi; reżistenza għall-antimikrobiċi. Dawn il-miżuri preventivi jistgħu jinkludu: kontroll tal-aċċess; miżuri addizzjonali ta' diżinfezzjoni jew ta' tneħħija tal-inkwinanti; teknoloġija tat-tisqija speċifika għall-mitigazzjoni tar-riskju tal-formazzjoni ta' aerosol (eż. tisqija bil-qatra); rekwiżiti speċifiċi għat-tisqija bil-friefer (eż. il-veloċità massima tar-riħ, id-distanzi bejn il-friefer u żoni sensittivi); rekwiżiti speċifiċi għal għelieqi agrikoli (eż. inklinazzjoni tal-pendil, saturazzjoni tal-ilma tal-għelieqi u żoni karstiċi); appoġġ li joqtol lill-patoġeni qabel il-ħsad; l-istabbiliment ta' distanzi minimi ta' sikurezza (eż. mill-ilma tal-wiċċ, inklużi sorsi għall-bhejjem, jew attivitajiet bħall-akkwakultura, it-trobbija tal-ħut, l-akkwakultura tal-frott tal-baħar bil-qoxra, l-għawm u attivitajiet akkwatiċi oħrajn); sinjalar f'siti tat-tisqija, li jindika li qed jintuża ilma reklamat u li mhux tajjeb għax-xorb. Il-miżuri preventivi speċifiċi li jistgħu jkunu rilevanti huma stabbiliti fit-Tabella 1. Il-ħnieżer ma jridux jiġu esposti għall-għalf imsoqqi bl-ilma reklamat sakemm ma jkunx hemm biżżejjed data li tindika li r-riskji għal dak il-każ speċifiku jistgħu jiġu ġestiti. Il-projbizzjoni tal-ħsad ta' prodotti mxarrbin imsoqqija jew bil-qatra. L-esklużjoni mill-bur tal-bhejjem tal-ħalib li jreddgħu sakemm jinxef il-bur. L-għalf għandu jkun imnixxef jew maħżun f'silos qabel l-imballaġġ. Il-ħnieżer ma jridux jiġu esposti għall-għalf imsoqqi bl-ilma reklamat sakemm ma jkunx hemm biżżejjed data li tindika li r-riskji għal dak il-każ speċifiku jistgħu jiġu ġestiti. Il-projbizzjoni tal-ħsad ta' prodotti mxarrbin imsoqqija jew bil-qatra. L-esklużjoni mill-bur ta' annimali li jirgħu għal ħamest ijiem wara l-aħħar tisqija. L-għalf għandu jkun imnixxef jew maħżun f'silos qabel l-imballaġġ. Il-ħnieżer ma jridux jiġu esposti għall-għalf imsoqqi bl-ilma reklamat sakemm ma jkunx hemm biżżejjed data li tindika li r-riskji għal dak il-każ speċifiku jistgħu jiġu ġestiti. Il-projbizzjoni tal-ħsad ta' prodotti mxarrbin imsoqqija jew bil-qatra. Huwa rakkomandat li l-operatur tal-faċilità tar-reklamazzjoni jistabbilixxi u jżomm sistema ta' ġestjoni tal-kwalità skont ISO 9001 jew l-ekwivalenti tiegħu. L-Istati Membri jistgħu jużaw linji gwida jew standards internazzjonali eżistenti bħal-Linji gwida ISO 20426:2018 għall-valutazzjoni tar-riskji għas-saħħa u l-ġestjoni għall-użu mill-ġdid tal-ilma mhux tajjeb għax-xorb, il-Linji gwida ISO 16075:2015 għall-użu tal-ilma mormi għal proġetti ta' tisqija jew standards ekwivalenti oħra aċċettati fil-livell internazzjonali jew il-linji gwida tad-WHO bħala strumenti għall-identifikazzjoni sistematika ta' perikli, l-evalwazzjoni u l-ġestjoni tar-riskji, abbażi ta' approċċ ta' prijorità applikat għall-katina kollha (mit-trattament tal-ilma mormi urban għall-użu mill-ġdid, għad-distribuzzjoni u l-użu għat-tisqija agrikola, għall-kontroll tal-effetti) u l-valutazzjoni tar-riskji speċifiċi għas-sit. Fit-28 ta' Mejju 2018, il-Kummissjoni adottat proposta leġislattiva għal Regolament tal-Parlament Ewropew u tal-Kunsill dwar ir-rekwiżiti minimi għall-użu mill-ġdid tal-ilma, l-hekk imsejjaħ Regolament dwar l-Użu mill-Ġdid tal-Ilma (9498/18 + ADD 1 sa ADD 6). Il-Parlament Ewropew adotta l-pożizzjoni tiegħu fl-ewwel qari dwar il-proposta tal-Kummissjoni fit-12 ta' Frar 2019 (6427/19). Fil-laqgħa tiegħu tas-26 ta' Ġunju 2019, il-Kunsill qabel rigward approċċ ġenerali dwar il-proposta tal-Kummissjoni (10278/19) li jagħti mandat lill-Presidenza biex tinnegozja mal-Parlament Ewropew. Saru tliet trilogi fl-10 ta' Ottubru, fit-12 ta' Novembru u fit-2 ta' Diċembru 2019. B'mod parallel ma' dawn it-trilogi, saru diversi laqgħat tripartitiċi tekniċi. Fit-18 ta' Diċembru 2019, wara analiżi ta' dan it-test bil-ħsieb li jintlaħaq qbil, il-Kumitat tar-Rappreżentanti Permanenti approva l-kompromess finali li rriżulta mit-trilogi (14944/19 + COR1). It-test approvat bid-dispożizzjonijiet innumerati mill-ġdid tqassam dakinhar stess bħala ANNESS għad-dokument 15254/19 +COR 1. Fil-21 ta' Jannar 2020, il-Kumitat ENVI tal-Parlament Ewropew approva t-test. Sussegwentement, fl-istess jum il-President tal-Kumitat ENVI bagħat ittra lill-President tal-Kumitat tar-Rappreżentanti Permanenti fejn indika li, soġġett għal verifika mill-ġuristi lingwisti, huwa kien ser jirrakkomanda li l-Kumitat ENVI u l-Plenarja jadottaw il-pożizzjoni tal-Kunsill mingħajr emendi. L-għan ta' dan ir-Regolament hu li jiġi garantit li l-ilma reklamat ikun sikur għat-tisqija agrikola, sabiex b'hekk jiġi żgurat livell għoli ta' ħarsien tal-ambjent u tas-saħħa tal-bniedem u tal-annimali, filwaqt li tiġi promossa l-ekonomija ċirkolari, jiġi appoġġat l-adattament għat-tibdil fil-klima, u jingħata kontribut biex tiġi indirizzata l-iskarsezza tal-ilma u l-pressjoni li tirriżulta fuq ir-riżorsi tal-ilma, b'mod koordinat madwar l-Unjoni, u b'hekk jingħata kontribut ukoll għall-funzjonament effiċjenti tas-suq intern. Bil-ħsieb li jintlaħaq qbil fir-rigward tar-Regolament dwar l-Użu mill-Ġdid tal-Ilma, ir-rappreżentanti tal-Kunsill u tal-Parlament Ewropew wettqu negozjati informali fi trilogi biex jikkonverġu l-pożizzjonijiet tagħhom. It-test tal-Pożizzjoni tal-Kunsill fl-ewwel qari dwar ir-Regolament jirrifletti għalkollox il-kompromess li ntlaħaq bejn iż-żewġ koleġislaturi, iffaċilitat mill-Kummissjoni Ewropea. Il-Kunsill u l-Parlament Ewropew jikkondividu l-objettivi tar-Regolament dwar l-Użu mill-Ġdid tal-Ilma. F'dak il-kuntest, fit-trilogu finali, il-Kunsill u l-Parlament qablu dwar test tar-Regolament li jipprovdi bilanċ bejn il-pożizzjonijiet differenti tagħhom. Minn naħa, bil-ħsieb li jiġi evitat piż amministrattiv mhux meħtieġ, il-Kunsill ried jiżgura ċarezza b'rabta mal-kamp ta' applikazzjoni tar-Regolament u jipprovdi biżżejjed flessibbiltà għall-Istati Membri li jipprattikaw użu mill-ġdid tal-ilma għat-tisqija agrikola kif ukoll għal dawk li ma jagħmlux dan. Min-naħa l-oħra, il-Parlament ried iżid l-armonizzazzjoni tar-regoli dwar l-użu mill-ġdid tal-ilma fl-UE, inkluż billi jiġu stipulati rekwiżiti minimi għall-kwalità u l-monitoraġġ tal-ilma. Il-qbil li ntlaħaq fit-trilogu tat-2 ta' Diċembru 2019 jirrappreżenta konverġenza tal-pożizzjonijiet tal-Kunsill u tal-Parlament dwar diversi kwistjonijiet ewlenin. Il-Kunsill u l-Parlament jaqblu li r-rekwiżiti minimi tal-kwalità u l-monitoraġġ tal-ilma stabbiliti fir-Regolament jikkonċernaw biss l-użu tal-ilma urban mormi trattat għat-tisqija agrikola. Madankollu, filwaqt li jirrikonoxxi l-potenzjal kbir tal-użu mill-ġdid tal-ilma reklamat għal skopijiet oħrajn minbarra t-tisqija agrikola, l-Anness I tar-Regolament jipprevedi li, mingħajr preġudizzju għad-dritt tal-Unjoni rilevanti fl-oqsma tal-ambjent u tas-saħħa, l-Istati Membri jistgħu jużaw l-ilma reklamat għal użi oħra, bħal skopijiet industrijali, skopijiet relatati ma' servizzi ta' konvenjenza u għal finijiet ambjentali. Barra minn hekk, il-pożizzjoni tal-Kunsill fl-ewwel qari tinkludi fl-Artikolu 2(2) klawżola diskrezzjonarja li tippermetti lill-Istati Membri jieħdu deċiżjoni li l-użu mill-ġdid tal-ilma għat-tisqija agrikola ma jkunx xieraq f'wieħed jew aktar mid-distretti tal-baċiri tax-xmajjar tagħhom jew f'partijiet minnhom. Dan jippermetti lill-Istati Membri li ma jipprattikawx l-użu mill-ġdid tal-ilma biex jevitaw spejjeż amministrattivi bla bżonn, bħal spejjeż marbuta mat-twaqqif ta' infrastruttura amministrattiva għall-permessi. Fl-istess ħin, il-klawżola diskrezzjonarja tistabbilixxi l-modalitajiet sabiex jiġi żgurat li l-Istati Membri jiġġustifikaw id-deċiżjonijiet tagħhom kif xieraq, jirreveduhom kif meħtieġ, mill-inqas kull sitt snin, u jibagħtuhom lill-Kummissjoni. Barra minn hekk, l-Artikolu 10(3) jobbliga lill-Istati Membri jagħmlu d-deċiżjonijiet tagħhom disponibbli għall-pubbliku online jew b'mezzi oħra. Il-premessa (7) tkompli tispjega li l-iskop tar-Regolament huwa li jiffaċilita l-għażla tal-użu mill-ġdid tal-ilma għat-tisqija agrikola kull meta dan ikun xieraq u kosteffiċjenti. Il-premessa tindika wkoll li r-Regolament għandu jkun flessibbli biżżejjed biex jiżgura li l-Istati Membri li ma jipprattikawx l-użu mill-ġdid tal-ilma għat-tisqija agrikola ser ikunu jeħtieġu biss li japplikaw ir-regoli tiegħu meta jibdew jipprattikaw tali użu mill-ġdid tal-ilma fi stadju aktar tard. Barra minn hekk, il-Kunsill u l-Parlament jirrikonoxxu l-importanza li tiġi faċilitata l-innovazzjoni fl-użu mill-ġdid tal-ilma filwaqt li tiġi evitata d-distorsjoni tal-kompetizzjoni. Għal dawk ir-raġunijiet, fl-Artikolu 2(3) l-Pożizzjoni tal-Kunsill fl-ewwel qari tipprevedi li, taħt ċerti kondizzjonijiet, ir-riċerka u l-proġetti pilota jistgħu jidderogaw mill-applikazzjoni tar-Regolament. Fl-aħħar nett, l-Artikolu 2(4) jindika li r-Regolament dwar l-Użu mill-Ġdid tal-Ilma japplika mingħajr preġudizzju għall-qafas leġislattiv dwar l-iġjene tal-ikel kif stabbilit fir-Regolament (KE) Nru 852/2004. Fl-istess ħin, l-Artikolu 2 jikkunsidra l-approċċ ta' diversi ostakli billi jispeċifika li r-Regolament dwar l-użu mill-ġdid tal-ilma ma jipprekludix lill-operaturi tan-negozji tal-ikel milli jiksbu l-kwalità tal-ilma meħtieġa biex jikkonformaw mar-Regolament (KE) Nru 852/2004 billi japplikaw fi stadju sussegwenti diversi għażliet ta' trattament tal-ilma waħedhom jew flimkien ma' għażliet oħrajn mingħajr trattament ta' ilma jew billi jużaw sorsi alternattivi oħrajn tal-ilma għat-tisqija agrikola. F'dan il-kuntest, għandu jiġi nnutat li l-Artikolu 5(4)(c) jipprevedi li l-Pjan ta' Ġestjoni tar-Riskju għall-Użu mill-ġdid tal-Ilma għandu b'mod partikolari jidentifika ostakli addizzjonali fis-sistema tal-użu mill-ġdid tal-ilma, u jistipula kwalunkwe rekwiżit addizzjonali wara l-punt ta' konformità, meħtieġa biex tiġi żgurata s-sikurezza tas-sistema tal-użu mill-ġdid tal-ilma, inkluż kondizzjonijiet relatati mad-distribuzzjoni, il-ħżin u l-użu fejn rilevanti, u jiġu identifikati l-partijiet responsabbli biex jiġu ssodisfati dawk ir-rekwiżiti. Referenza għall-ostakli ssir ukoll fl-Anness I taqsima 2 punt 1. Fl-aħħar nett, l-emenda proposta mill-Parlament biex tiġi introdotta responsabbiltà għall-operatur tal-faċilità tar-reklamazzjoni fil-każ ta' nuqqas ta' konformità ma ġietx inkluża fit-test ta' kompromess peress li tqieset bħala barra mill-kamp ta' applikazzjoni. Barra minn hekk, fil-prattika, ikun diffiċli ħafna biex jintwera li l-ilma reklamat kien responsabbli għall-kontaminazzjoni tal-ħamrija jew tal-għelejjel. Ir-Regolament dwar l-Użu mill-Ġdid tal-Ilma għandu l-għan li jipproteġi s-saħħa tal-bniedem u tal-annimali u l-ambjent billi jistabbilixxi rekwiżiti minimi kemm għall-kwalità tal-ilma reklamat kif ukoll għall-monitoraġġ tal-konformità, flimkien mal-armonizzazzjoni tal-elementi ewlenin tal-ġestjoni tar-riskju. Dawn ir-rekwiżiti minimi huma stabbiliti rispettivament fl-Anness I u l-Anness II tar-Regolament. Dawn l-annessi huma r-riżultat ta' ħidma bir-reqqa minn esperti, inkluż miċ-Ċentru Konġunt tar-Riċerka (JRC). Meta jitqies li l-ħidma teknika għandha tieħu preċedenza fuq il-kunsiderazzjonijiet politiċi, il-Kunsill u l-Parlament qablu fit-trilogi li jagħmlu biss ftit bidliet f'dawn l-annessi li sussegwentement ġew ikkonfermati mill-JRC. Għal raġunijiet ta' ċarezza, ġiet miżjuda nota f'qiegħ il-paġna mat-Tabella 1 fl-Anness I li taqra: "Jekk l-istess tip ta' għelejjel imsaqqija jaqa' taħt diversi kategoriji tat-Tabella 1 għandhom japplikaw ir-rekwiżiti tal-kategorija l-aktar stretta". Il-Kunsill u l-Parlament qablu wkoll fuq dispożizzjoni dwar il-monitoraġġ tal-validazzjoni. Din id-dispożizzjoni tistabbilixxi li l-monitoraġġ tal-validazzjoni għandu jitwettaq fil-każijiet kollha fejn isir titjib fit-tagħmir, u meta jiżdiedu tagħmir jew proċessi ġodda. Barra minn hekk, il-monitoraġġ tal-validazzjoni għandu jsir biss għall-aktar klassi stretta ta' kwalità ta' ilma reklamat. Barra minn hekk, is-setgħa mogħtija lill-Kummissjoni li tadotta atti delegati għall-adattament għall-progress tekniku u xjentifiku tal-elementi ewlenin tal-ġestjoni tar-riskju (l-Artikolu 5(5), l-ewwel subparagrafu), kif ukoll l-atti delegati li jissupplimentaw ir-Regolament sabiex jiġu stabbiliti l-ispeċifikazzjonijiet tekniċi tal-ġestjoni tar-riskju (l-Artikolu 5(5), it-tieni subparagrafu), tiżgura li r-Regolament jibqa' aġġornat. Barra minn hekk, l-Artikolu 11(5) jipprevedi li l-Kummissjoni għandha, f'konsultazzjoni mal-Istati Membri, tistabbilixxi linji gwida biex tappoġġa l-applikazzjoni tar-Regolament fil-prattika. Il-Kummissjoni trid tippreżenta dawn il-linji gwida fi żmien sentejn wara d-data tad-dħul fis-seħħ tar-Regolament. L-armonizzazzjoni tirriżulta wkoll mill-Artikolu 6(5) li jipprevedi li l-awtoritajiet kompetenti għandhom jikkomunikaw lill-applikant għal permess id-data mistennija ta' deċiżjoni dwar l-applikazzjoni fi żmien 12-il xahar. Fl-aħħar nett, abbażi tal-Artikolu 15, l-Istati Membri li jipprattikaw l-użu mill-ġdid tal-ilma għal skopijiet agrikoli għandhom jistabbilixxu r-regoli dwar il-penali applikabbli għall-ksur tar-Regolament u jieħdu l-miżuri kollha meħtieġa biex jiżguraw li dawn jiġu implimentati. L-Istati Membri għandhom, sa erba' snin wara d-dħul fis-seħħ, jinnotifikaw lill-Kummissjoni b'dawk ir-regoli u b'dawk il-miżuri, kif ukoll jinnotifikawha bi kwalunkwe emenda sussegwenti li taffettwahom. Il-Pożizzjoni tal-Kunsill fl-ewwel qari ma tistabbilixxix rekwiżiti minimi għall-mikroinkwinanti u mikroplastiċi. Madankollu, fl-Anness II punt B(6)(e) tispeċifika li l-mikroinkwinanti u mikroplastiċi huma sustanzi ta' tħassib emerġenti fir-rigward tal-kwalità tal-ilma li jeħtieġu kunsiderazzjoni partikolari f'valutazzjoni tar-riskju. Barra minn hekk, l-Artikolu 12(2)(d) isemmi sustanzi ta' tħassib emerġenti bħala aspett li l-Kummissjoni għandha tqis b'mod partikolari fl-evalwazzjoni. F'dak l-isfond, il-Kummissjoni esprimiet ir-rieda tagħha li tagħmel dikjarazzjoni li, peress li l-mikroinkwinanti u l-mikroplastiċi jirrappreżentaw kwistjoni ġenerali, mhux limitata għall-ilma reklamat biss, hija ser tissokta bl-isforzi tagħha biex tkompli tindirizza din il-kwistjoni importanti. F'konformità mal-approċċ "adatt għall-iskop", il-kompromess stabbilit fil-Pożizzjoni tal-Kunsill fl-ewwel qari jipprevedi flessibbiltà għall-Istati Membri li jipprattikaw l-użu mill-ġdid tal-ilma fit-tisqija agrikola fir-rigward tal-organizzazzjoni tas-sistemi tal-użu mill-ġdid tal-ilma tagħhom. Fl-istess ħin, il-kompromess jiżgura biżżejjed protezzjoni tas-saħħa tal-bniedem u l-annimali u tal-ambjent. L-Artikolu 5 (Ġestjoni tar-riskju) u l-Artikolu 6 (Obbligi fir-rigward tal-permess għall-ilma reklamat), flimkien mad-definizzjonijiet dwar l-awtorità kompetenti, l-utent finali u l-parti responsabbli fl-Artikolu 3, jagħtu flessibbiltà lill-Istati Membri fir-rigward tar-responsabbiltajiet tal-atturi differenti fis-sistema tal-użu mill-ġdid tal-ilma. Barra minn hekk, sabiex tiġi prevista l-possibbiltà meħtieġa tal-adattament għaċ-ċirkostanzi lokali, l-Artikolu 3(11) jiddefinixxi l-punt ta' konformità bħala l-punt fejn operatur ta' faċilità ta' reklamazzjoni jwassal l-ilma reklamat lill-attur li jkun imiss fil-katina filwaqt li l-Artikolu 6(3)(f) jistabbilixxi li l-punt preċiż ta' konformità jista' jiġi determinat fil-permess. Fl-aħħar nett, l-Artikolu 7(3) jipprevedi flessibbiltà billi jispeċifika li hija r-responsabbiltà tal-awtorità kompetenti fl-Istat Membru li tiddetermina li l-konformità tal-użu mill-ġdid tal-ilma qed titreġġa' lura skont il-proċeduri definiti fil-Pjan ta' Ġestjoni tar-Riskju għall-Użu mill-Ġdid tal-Ilma. Filwaqt li titqies il-flessibbiltà li l-Pożizzjoni tal-Kunsill fl-ewwel qari tagħti lill-Istati Membri u lil atturi oħrajn fil-qasam tal-użu mill-ġdid tal-ilma, fit-trilogu l-koleġislaturi ffissaw id-data ta' applikazzjoni għal tliet snin wara d-dħul fis-seħħ tar-Regolament (l-Artikolu 16). Il-pożizzjoni tal-Kunsill fl-ewwel qari tistabbilixxi diversi kwistjonijiet importanti oħrajn li dwarhom ir-rappreżentanti tal-Kunsill u tal-Parlament Ewropew laħqu qbil fit-trilogi. Bil-ħsieb li jiġi promoss l-użu mill-ġdid tal-ilma, l-Istati Membri fejn l-ilma reklamat jintuża għat-tisqija agrikola għandhom jorganizzaw kampanji ta' informazzjoni ġenerali u ta' sensibilizzazzjoni dwar l-iffrankar tar-riżorsi tal-ilma bħala riżultat tal-użu mill-ġdid tal-ilma għat-tisqija agrikola. Sabiex jiġi evitat piż sproporzjonat, l-Artikolu 9 jipprevedi li l-Istati Membri jistgħu jadattaw tali kampanji għall-iskala tal-użu mill-ġdid tal-ilma tagħhom. Barra minn hekk, għal raġunijiet ta' trasparenza, l-Artikolu 10 jelenka l-informazzjoni dwar l-użu mill-ġdid tal-ilma li l-Istati Membri fejn jintuża l-ilma reklamat għandhom jagħmlu disponibbli għall-pubbliku online jew b'mezzi oħra. Din l-informazzjoni għandha tkun adegwata u għandha tiġi aġġornata kull sentejn. Fl-aħħar nett, l-Artikolu 11 jipprevedi l-istabbiliment ta' sistema ta' informazzjoni dwar il-monitoraġġ tal-implimentazzjoni tar-Regolament. Il-pożizzjoni tal-Kunsill fl-ewwel qari tirreferi għall-aċċess għall-ġustizzja fi premessa ġdida (39) bħal fil-każ tad-Direttiva Dwar Prodotti tal-Plastik b'Użu Uniku. Dan jirrifletti s-sitwazzjoni li l-Istati Membri kollha huma partijiet għall-Konvenzjoni dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta' Deċiżjonijiet u l-Aċċess għall-Ġustizzja fi Kwistjonijiet Ambjentali tal-UNECE, normalment magħrufa bħala l-Konvenzjoni ta' Aarhus. L-istabbiliment ta' obbligi speċifiċi dwar l-aċċess għall-ġustizzja fir-Regolament dwar l-Użu mill-Ġdid tal-Ilma mhuwiex meħtieġ peress li l-Istati Membri kollha tal-UE għandhom sistemi nazzjonali fis-seħħ li jiffunzjonaw tajjeb biex jiżguraw l-aċċess għall-ġustizzja fi kwistjonijiet ambjentali. L-Artikolu 12(1) jipprevedi li l-Kummissjoni għandha twettaq evalwazzjoni u rieżami tal-applikazzjoni tar-Regolament fi żmien 8 snin wara d-dħul fis-seħħ. Dan l-Artikolu jispeċifika l-elementi li fuqhom trid tkun ibbażata din l-evalwazzjoni. Bħala parti mill-evalwazzjoni, il-Kummissjoni għandha tivvaluta l-fattibbiltà tal-estensjoni tal-kamp ta' applikazzjoni tar-Regolament għall-ilma reklamat għal użi speċifiċi ulterjuri, inkluż l-użu mill-ġdid għal skopijiet industrijali. Il-Kummissjoni għandha tivvaluta wkoll il-fattibbiltà tal-espansjoni tar-rekwiżiti tar-Regolament biex jiġi kopert l-użu indirett tal-ilma mormi trattat. Il-Pożizzjoni tal-Kunsill fl-ewwel qari dwar ir-Regolament dwar l-Użu mill-Ġdid tal-Ilma tirrifletti b'mod sħiħ il-kompromess li ntlaħaq f'negozjati informali bejn ir-rappreżentanti tal-Kunsill u l-Parlament Ewropew, iffaċilitati mill-Kummissjoni. F'dak l-isfond, il-Kumitat tar-Rappreżentanti Permanenti huwa mistieden jissuġġerixxi li l-Kunsill: japprova din id-Dikjarazzjoni tar-Raġunijiet tal-Kunsill dwar il-Pożizzjoni tiegħu fl-ewwel qari, u jibgħat din id-Dikjarazzjoni tar-Raġunijiet tal-Kunsill lill-Parlament Ewropew. Wara l-adozzjoni mill-Parlament Ewropew tal-Pożizzjoni tiegħu fit-tieni qari, li tapprova l-Pożizzjoni tal-Kunsill mingħajr emenda, ir-Regolament dwar l-Użu mill-Ġdid tal-Ilma għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-UE.